### Beslutningstema

Der skal i denne sag træffes beslutning om yderligere kommunegaranti på 7,3 mio. kr. til projektet omkring udvidelse af forsyningsområdet til Ulriksallé og [adresse].

### Historik

Kommunalbestyrelsen traf den 29. april 2021 beslutning om at yde kommunegaranti på 21,3 mio. kr. til etablering af elkedel og udvidelse af Tønder Fjernvarmes forsyningsområde med Ulriksallé og [adresse].

### Sagsfremstilling

[adresse] har nu søgt om yderligere kommunegaranti på 7,3 mio. kr. til projektet med udvidelse af forsyningsområdet til Ulriksallé og [adresse].

El kedlen er etableret billigere end oprindeligt forudsat i projektforslaget, men anlægsarbejdet af fjernvarmedistributionsnettet er blevet væsentligt dyrere end forventet. Dette skyldes hovedsageligt de store prisstigninger på materialer. Derudover er der sket en kraftig forøget efterspørgsel på grave entreprenører og smede, som gør at det generelle prisniveau på etablering af fjernvarme er steget markant siden 2021 hvor projektet blev godkendt.

[adresse] rådgiver har revideret de samfundsmæssige og selskabsøkonomiske beregninger. Til trods for prisstigningerne viser beregningerne at der stadigvæk er positiv samfunds- og selskabsøkonomi i projektet.

Den tekniske levetid på hoved og stikledninger er typisk fra 30 år og opefter. Der ønskes optaget et lån i Kommunekredit på 7,3 mio. kr. som både skal anvendes til byggekredit og den endelige låneoptagelse, når projektet er helt færdigt.

[adresse] er bekendt med, at en kommunal garantistillelse vil medføre en betaling af en garantiprovision ud fra den specifikke risiko i projektet og [adresse] som selskab.

Ansøgningen er vurderet i forhold til Tønder Kommunes administrationspraksis for lån med kommunegaranti til forsyningsselskaber. I forbindelse med anden sag om kommunegaranti til Tønder Fjernvarme, er der indhentet ekstern kreditvurdering med henblik på fastsættelse af niveauet for den løbende garantiprovision. Med baggrund i kreditvurderingen, hvor Tønder Fjernvarme har opnået en Failure Score på 95 og en insolvensrisiko på 0,06 %, indstilles, at den løbende garantiprovision fastsættes til en årlig minimumssats på 0,40 %. Det vil sige uændret i forhold til nuværende niveau.

### Lovgrundlag

Bekendtgørelse om kommunernes låntagning og meddelelse af garantier m.v.

### Fagchefen for Økonomi og Løn indstiller,

|  |  |
| --- | --- |
| at | der ydes yderligere kommunegaranti på 7,3 mio. kr. til Tønder Fjernvarme til udvidelse af forsyningsområde, |
| at | der opkræves stiftelsesprovision på 1 % af 7,3 mio. kr. samt løbende garantiprovision på 0,4 %, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 23. august 2023, pkt. 7:

Indstillingen anbefales.

Finn Petersen og Michael Rasmussen deltog ikke i mødet.

### Beslutning

Indstillingen godkendt.